ସୂଚନା ଅଧିକାର କର୍ମୀଙ୍କ ମୃତ୍ୟୁ ପଛରେ କିଏ..? କାହା ସ୍ୱାର୍ଥରେ ପୋଲିସ..?\nସୂଚନା ଅଧିକାର କର୍ମୀଙ୍କ ମୃତ୍ୟୁ ପଛରେ କିଏ..? କାହା ସ୍ୱାର୍ଥରେ ପୋଲିସ..?\nSat, Feb 01 | 3:20 p.m.\nକେନ୍ଦ୍ରାପଡ଼ାଃ ପୁଣି ଜଣେ ସୂଚନା ଅଧିକାର କର୍ମୀଙ୍କୁ ହତ୍ୟା ! ମଦ ମାଫିଆ, ଚିଙ୍ଗୁଡ଼ି ମାଫିଆ ଓ ଦୁର୍ନୀତିର ଖୁଲାସା କରିବାକୁ ଚେଷ୍ଟା କରୁଥିବାରୁ ତାଙ୍କୁ ହତ୍ୟା କରାଯାଇଥିବା ଅଭିଯୋଗ ହୋଇଛି । ଏଭଳି ଘଟଣା ଘଟିଛି କେନ୍ଦ୍ରାପଡ଼ା ଜିଲ୍ଲାରେ । ବାରମ୍ବାର ରାଜ୍ୟରେ ସୂଚନା ଅଧିକାର କର୍ମୀଙ୍କୁ ଆକ୍ରମଣ କରାଯାଉଥିଲେ ମଧ୍ୟ ସରକାର ଓ ପ୍ରଶାସନ ଚୁପ୍ ବସିଛନ୍ତି ।\nକେନ୍ଦ୍ରାପଡ଼ା ଅଞ୍ଚଳର ସୂଚନା ଅଧିକାର କର୍ମୀ ରଞ୍ଜନ ଦାଶଙ୍କ ମୃତ୍ୟୁ ହୋଇଛି । ତେବେ ତାଙ୍କ ମୃତ୍ୟୁକୁ ପରିବାର ଲୋକ ହତ୍ୟା ବୋଲି ଅଭିଯୋଗ କରୁଥିବା ବେଳେ ପୋଲିସ ଏହାକୁ ଗୁରୁତ୍ୱ ଦେଉନାହିଁ । ପୋଲିସର କହିବାନୁଯାୟୀ ଦୁର୍ଘଟଣା ଯୋଗୁଁ ରଞ୍ଜନଙ୍କ ମୃତ୍ୟୁ ହୋଇଛି । କିନ୍ତୁ ରଞ୍ଜନଙ୍କ ମୃତ୍ୟୁକୁ ନେଇ ସ୍ଥାନୀୟ ଲୋକଙ୍କ ମନରେ ସନ୍ଦେହ ଉପୁଜିଛି । କେମିତି ଓ କେଉଁଭଳି ପରିସ୍ଥିତିରେ ରଞ୍ଜନଙ୍କ ମୃତ୍ୟୁ ଘଟିଲା ତାହା ରହସ୍ୟ ଘେରରେ ରହିଛି ।\nମୃତ୍ୟୁ ପଛରେ ଦୁର୍ଘଟଣାକୁ କାରଣ ଦର୍ଶାଇ ପୋଲିସ ଖସିଯିବାକୁ ଚେଷ୍ଟା କରୁଥିବା ବେଳେ ପୋଲିସର ଭୂମିକା ନେଇ ମଧ୍ୟ ସନ୍ଦେହ ଉପୁଜିଛି । ଆଉ ପୁଣି ଥରେ ବିବାଦକୁ ଆସିଛି କେନ୍ଦ୍ରାପଡ଼ା ପୋଲିସ ।\nଲୋକଙ୍କ ନ୍ୟାୟ ପାଇଁ ଲଢ଼ିବାକୁ ଯାଇ ମୃତ୍ୟୁର ଶିକାର ହୋଇଛନ୍ତି ରଞ୍ଜନ ଦାଶ । ମଦ ମାଫିଆଙ୍କର ଏକ ବଡ଼ ଧରଣର ଖୁଲାସା କରିବାର ସୁରାଗ ପାଇଥିଲେ ରଞ୍ଜନ । ଖାଲି ସେତିକି ନୁହେଁ ବେଆଇନ୍ ଚିଙ୍ଗୁଡ଼ି ଘେରି, ଷ୍ଟାଡିୟମ୍ ନିର୍ମାଣରେ ଦୁର୍ନୀତିକୁ ପର୍ଦ୍ଦାଫାସ୍ କରିବାକୁ ଚେଷ୍ଟା କରୁଥିଲେ ରଞ୍ଜନ । ଯାହାକୁ ନେଇ ତାଙ୍କୁ ବାରମ୍ବାର ହତ୍ୟା ଧମକ ଦିଆଯାଉଥିଲା । ଏମିତିକି ଦୁଇ ଦିନ ପୂର୍ବରୁ ସେ ତାଙ୍କ ବନ୍ଧୁ ମାନଙ୍କ ସହ ଏନେଇ ଆଲୋଚନା ମଧ୍ୟ କରିଥିଲେ । ତେଣୁ ଏବେ ତାଙ୍କ ମୃତ୍ୟୁର କାରଣ ହତ୍ୟା ବୋଲି ସ୍ଥାନୀୟ ଲୋକ ଅଭିଯୋଗ କରିଛନ୍ତି\nପୂର୍ବରୁ ରଞ୍ଜନଙ୍କ ଜୀବନ ପ୍ରତି ବିପଦ ଥିବା ନେଇ ଥାନାରେ ସେ ନିଜେ ଅଭିଯୋଗ କରିଥିଲେ । ହେଲେ ପୋଲିସ ପକ୍ଷରୁ କୌଣସି କାର୍ଯ୍ୟାନୁଷ୍ଠାନ ଗ୍ରହଣ କରାଯାଇନଥିଲା । ଫଳରେ ପୋଲିସର ଭୂମିକାକୁ ନେଇ ମଧ୍ୟ ଲୋକେ ଅଧିକ ସନ୍ଦେହ କରୁଛନ୍ତି ।\nଖାଲି ସେତିକି ନୁହେଁ ଘଟଣା ଘଟିବାର6ଘଣ୍ଟା ବିତିଯାଇଥିଲେ ମଧ୍ୟ ପୋଲିସ ମୃତଦେହକୁ ଉଦ୍ଧାର କରିନଥିଲା । ପୋଲିସ ଆସି ଘଟଣାସ୍ଥଳରେ ପହଞ୍ଚିଥିଲେ ମଧ୍ୟ ଦୀର୍ଘ ସମୟ ଧରି ମୃତଦେହ ସେହିଭଳି ପଡ଼ିରହିଥିଲା । ସ୍ଥାନୀୟ ଲୋକଙ୍କ କହିବାନୁଯାୟୀ ପୋଲିସର ପ୍ରଥମ କର୍ତ୍ତବ୍ୟ ହେଉଛି ଘଟଣାସ୍ଥଳରେ ପହଞ୍ଚିବା ପରେ ରଞ୍ଜନଙ୍କୁ ଉଦ୍ଧାର କରି ମେଡିକାଲରେ ଭର୍ତ୍ତି କରିବା କଥା । ଏବଂ ସେଠାରେ ଡାକ୍ତର ପରୀକ୍ଷା କରି ମୃତ୍ୟୁ ହୋଇଛି କି ନାହିଁ ବୋଲି ଘୋଷଣା କରିବା କଥା । ହେଲେ ପୋଲିସ ତାହା କଲା ନାହିଁ । ସ୍ଥାନୀୟ ଲୋକ ଆହୁରି କହିଛନ୍ତି ଯେ, ରଞ୍ଜନ କେନ୍ଦ୍ରାପଡ଼ାରେ ହେଉଥିବା ବିଭିନ୍ନ ଦୁର୍ନୀତିର ପର୍ଦ୍ଦାଫାସ୍ କରିବାକୁ ଚେଷ୍ଟା କରୁଥିଲେ । ଷ୍ଟାଡିୟମ୍ ନିର୍ମାଣରେ ହୋଇଥିବା ଦୁର୍ନୀତିର ପର୍ଦ୍ଦାଫାସ୍ କରିବାକୁ ଚେଷ୍ଟା କରୁଥିବା ବେଳେ ବେଆଇନ୍ ଭାବେ ନିର୍ମାଣ ହୋଇଥିବା ଚିଙ୍ଗୁଡ଼ି ଘେରିର ମଧ୍ୟ ପର୍ଦ୍ଦାଫାସ୍ କରିବାକୁ ଚେଷ୍ଟା କରୁଥିଲେ ରଞ୍ଜନ । ତେଣୁ ବଡ଼ ବଡ଼ିଆଙ୍କ ଚକ୍ରାନ୍ତରେ ରଞ୍ଜନକୁ ହତ୍ୟା କରାଯାଇଛି ବୋଲି ସ୍ଥାନୀୟ ଲୋକ ଅଭିଯୋଗ କରିଛନ୍ତି । ଏଥିରେ ସ୍ଥାନୀୟ ଅଞ୍ଚଳର ବଡ଼ ବଡ଼ ପ୍ରଶାସନିକ ଅଧିକାରୀ ମଧ୍ୟ ସାମିଲ ଥିବା ସେମାନେ ସନ୍ଦେହ କରୁଛନ୍ତି ।\nପୋଲିସ ଏହି ଘଟଣାରେ କାହାକୁ ଘଣ୍ଟ ଘୋଡ଼ାଇବାକୁ ଚେଷ୍ଟା କରୁଛି ? କାହା ଚାପରେ ପଡ଼ି ପୋଲିସ ଘଟଣାକୁ ଚାପିବାକୁ ଚେଷ୍ଟା କରୁଛି ? ଲୋକଙ୍କ ସମସ୍ୟର ସମାଧାନ ପାଇଁ ଲଢ଼େଇ କରୁଥିବା ଜଣେ ସୂଚନା ଅଧିକାର କର୍ମୀଙ୍କୁ ହତ୍ୟା କରାଯିବା ଘଟଣାକୁ ପୋଲିସ କାହିଁକି ଗୁରୁତ୍ୱ ଦେଉନାହିଁ? ଏଭଳି ତମାମ ପ୍ରଶ୍ନ ଏବେ ସାଧାରଣ ଲୋକଙ୍କ ମନରେ ଉଙ୍କି ମାରୁଛି । ରଞ୍ଜନଙ୍କ ମୃତ୍ୟୁ ଘଟଣାକୁ ନେଇ ଉଚ୍ଚସ୍ତରୀୟ ତଦନ୍ତ କରିବାକୁ ଦାବି କରିଛନ୍ତି ସମ୍ପର୍କୀୟ ଓ ପରିବାର ଲୋକ ।
